নিজের জীবন থেকেই আসি। মা-বাবা দুজনের সঙ্গেই আমার খুবই কাছের সম্পর্ক। ব্যক্তিগত জীবনেও, পেশাগত জীবনেও। কাছের সম্পর্ক বলেই হয়তো মা-বাবার সঙ্গে ঝগড়াঝাঁটি-মতবিরোধ, এসব বিষয়ে আমি বেশ অভ্যস্ত। তারপরও আমি দেখেছি যে বিশেষ করে পেশাগতভাবে কোথায় যেন আমার নিজের সম্পর্কেই একধরনের বৈষম্য আছে। বাবা একটা কথা বললে আমি যত জলদি এবং যত সহজে মেনে নিই, মা বললে কিন্তু অত সহজে আমি সেটা মেনে নিই না। একটা কারণ হতে পারে যে বহু বছর ধরে বাবাই আমাদের প্রতিষ্ঠানের নেতৃত্ব দিয়েছেন, তাই আমি বাবার কথা শোনার ব্যাপারে অভ্যস্ত হয়ে গেছি। এখন মা যদিও আমাদের প্রতিষ্ঠানের নেতৃত্বে আছেন, ওনার নেতৃত্বের ধরনে আমি হয়তো এখনো অভ্যস্ত হতে পারিনি। তাই হয়তো আমার তাঁর কথাগুলো মেনে নিতে অথবা তাঁর আদেশ গ্রহণ করতে বেগ পেতে হয়। কিন্তু এটা কোনো ধরনেরই অজুহাত হতে পারে না। সামাজিকভাবে পুরুষ আধিপত্যের চাপ সত্ত্বেও নারীদের সমান জায়গা দেওয়ার ব্যাপারে নিজেদের ধাতস্থ করতে হবে। সেটা শুরু করতে হবে নিজের বাসা-অফিস এসব জায়গা থেকেই। নতুন বিশ্বের ব্যক্তি হিসেবে আমার নিজেরও এটা করা বিশেষভাবে জরুরি। একজন নারীর জীবনের অভিজ্ঞতা আর একজন পুরুষের জীবনের অভিজ্ঞতা এক হবে না। অভিজ্ঞতা ভিন্ন হওয়ার কারণেই তাদের ব্যবহার এবং চিন্তাভাবনায় পার্থক্য থাকবে। কিন্তু নারীরা যখন নিজেদের যোগ্যতায় পুরুষদের পাশে জায়গা করে নিচ্ছে, তখন পার্থক্যের কারণে তাদের চিন্তাভাবনাকে হেয়ো করা কোনোভাবেই ঠিক হতে পারে না।